ครม. รับทราบแนวทางพัฒนามรดกทางวัฒนธรรมสู่มรดกโลกสร้างรายได้แก่ชุมชน พร้อมผลักดันเมืองโบราณศรีเทพเป็นมรดกโลก
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า ที่ประชุมคณะรัฐมนตรีได้รับทราบแนวทางการพัฒนามรดกทางวัฒนธรรมสู่มรดกโลก:จากคุณค่า ความภูมิใจสู่อาชีพและรายได้ชุมชนท้องถิ่นเพื่อส่งเสริมและพัฒนาแหล่งเรียนรู้และแหล่งท่องเที่ยวทางประวัติศาสตร์และวัฒนธรรมในกลุ่มจังหวัดภาคเหนือตอนล่าง 1 และภาคตะวันออกเฉียงเหนือตอนบน 1 เพื่อพัฒนาให้เป็นแหล่งเรียนรู้และแหล่งท่องเที่ยวเชิงประวัติศาสตร์  โดยนำทุนทางวัฒนธรรมมาต่อยอดสร้างงาน สร้างอาชีพ ผ่านแผนการพัฒนาอุทยานประวัติศาสตร์ศรีเทพ โบราณสถานวัดมหาธาตุถนนคนเดิน : ถนนคนเพ็ดซะบูน  และชุมชนคุณธรรมวัดท่ากกแก  และให้กรมศิลปากรเร่งรัด เสนอเมืองโบราณศรีเทพเข้าสู่บัญชีรายชื่อเบื้องต้นมรดกโลกพัฒนาสิ่งอำนวยความสะดวกเพื่อการเข้าถึงของคนทุกกลุ่มในลักษณะอารยสถาปัตย์  ส่งเสริมตลาดประชารัฐ ตลาดวัฒนธรรม ถนนสายวัฒนธรรม ยกระดับเทศกาลประเพณีที่สำคัญของท้องถิ่น สู่ระดับชาติและนานาชาติ เพื่อส่งเสริมการเรียนรู้และการท่องเที่ยวทางวัฒนธรรม
 
นอกจากนี้ ที่ประชุมพัฒนาเศรษฐกิจและสังคม 2 กลุ่มจังหวัด ยังให้ข้อเสนอพัฒนาโครงสร้างพื้นฐานรองรับการท่องเที่ยวเมืองมรดกโลกอุทยานประวัติศาสตร์สุโขทัย โดยปรับระบบไฟฟ้าส่องสว่างปรับระบบจ่ายไฟฟ้าเป็นเคเบิลใต้ดินในพื้นที่อุทยานประวัติศาสตร์ และเทศบาลเมืองสุโขทัย ปรับปรุงถนนรอบคูเมืองชั้นในคาดว่าจะดำเนินการแล้วเสร็จในปี 2563